
Klage på vedtak i Gaupenemnda i Hedmark om kvotejakt på gaupe 2004

Det vises til klagen fra Foreningen Våre Rovdyr datert 06.01.04. Det vises også til Gaupenemnda i Hedmark sitt opprinnelige vedtak av 10.12.03 og klagebehandlingen av 14.01.04. Gaupenemnda opprettholdt sitt vedtak om kvotestørrelse i behandlingen av klagen og saken er oversendt direktoratet for endelig avgjørelse. 

Dokumenter som ligger til grunn for vår klagebehandling: 

· St.meld. nr. 35 (1996-97) Om rovviltforvaltning.

· Innst. S. nr. 301 (1996-97).

· St.meld. nr. 24 (2000-2001) Regjeringens miljøvernpolitikk og rikets miljøtilstand.

· Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000.

· Forskrift 30. august 2002 nr. 973 om regionale rovviltnemnder fastsatt av Direktoratet for naturforvaltning. 

· Gaupe- Bestandsdynamikk, bestandsutvikling og høstingsstrategier. NINA Fagrapport 59. 2003. 

· Minimum antall familiegrupper, bestandsestimat og bestandsutvikling for gaupe i Norge i perioden 1996-2002. NINA Oppdragsmelding 777. 

· Minimum antall familiegrupper, bestandsestimat og bestandsutvikling for gaupe i Norge i 2003. NINA Minirapport 007.

· Direktoratets brev av 03.01.04 angående kvotefastsettelse for gaupejakt 2004.

· Saksutredning fra Fylkesmannen i Hedmark om kvotejakt på gaupe i 2004.

· Protokoll fra møte i rådgivende utvalg for rovviltforvaltning i Hedmark 10.12.03.

· Protokoll fra møte i Gaupenemnda i Hedmark 10.12.03 (sak 2/2003).

· Klage fra Foreningen Våre Rovdyr på vedtak i gaupenemnda, datert 06.01.04.

· Saksutredning fra Fylkesmannen i Hedmark vedrørende klagesaken.

· Protokoll fra møte i Gaupenemnda i Hedmark – klagebehandling (sak 1/2004).

Bakgrunn

Fylkesmannen i Hedmark er sekretariat for gaupenemnda og har tilrettelagt det faglige grunnlaget for

nemnda. Fylkesmannen anbefalte en kvote for Hedmark for 2004 på totalt 9 dyr, hvorav maksimalt 5

hunngauper over ett år. Videre anbefalte fylkesmannen at det ble iverksatt jakt på 8 dyr fra jaktstart,

og at fylkesmannen fikk fullmakt til å fordele restkvoten på 1 dyr i siste del av jaktsesongen. Det ble anbefalt at familiegrupper av gaupe unntas fra kvotejakta. For fylkesmannens anbefaling til avgrensninger av jaktregioner og fordeling av kvote på disse vises til saksframlegg i sak 2/2003.
Gaupenemnda i Hedmark fattet vedtak den 10.12.03. Nemnda fattet vedtak om en kvote på

totalt 15 gauper, hvorav maksimalt 6 hunngauper over ett år. Ved jaktstart er det en kvote på 14 dyr, og fylkesmannen ble gitt fullmakt til å fordele restkvoten på 1 dyr i siste del av jaktsesongen. Familiegrupper av gaupe unntas fra kvotejakta, men Fylkesmannen gis myndighet til å oppheve unntaket fra og med 25. februar. Jaktstart settes til 2. februar. For flere detaljer om nemndas vedtak vises til protokoll fra møte den 10.12.03.

Foreningen Våre Rovdyr påklaget vedtaket i brev av 06.01.04. Klagen ble behandlet av gaupenemnda i møte den 14.01.04. Klagen ble ikke tatt til følge, og saken er oversendt direktoratet for endelig avgjørelse.
Klagens innhold

Foreningen Våre Rovdyr har på bakgrunn av gaupas sterkt negative bestandssituasjon i landet som helhet anmodet Miljøverndepartementet om å kansellere all kvotejakt på gaupe i 2004. Det vises til at det i den nye Stortingsmeldingen er lagt opp til en økningen i gaupebestanden på landsbasis. 

Fylkesmannens vurdering

Fylkesmannen har i sitt saksframlegg i sak 2/2003 vurdert gaupebestanden i Hedmark. Bestanden er etter fylkesmannens oppfatning fremdeles levedyktig og av en størrelse som gir grunnlag for et uttak. Uttakets størrelse er gitt en omfattende drøfting både i Rådgivende utvalg for rovviltforvaltning i Hedmark og i Gaupenemnda i Hedmark, og fylkesmannen kan ikke se at klagen inneholder nye momenter som ikke var kjent for Gaupenemnda da opprinnelig vedtak ble fattet. 

I tillegg til klagen har det kommet en henvendelse fra Folkeaksjonen ny rovviltpolitikk om hjemmelsgrunnlaget for å utsette jaktstart til 2. februar. Fylkesmannen viser her til forskrift av 11. februar 2002 om jakt- og fangstider samt sanking av egg og dun, som ikke gir fylkesmannen eller gaupenemnda noen adgang til å fravike den fastsatte jakttiden. Fylkesmannen ber derfor om at nemndas vedtak endres på dette punktet. 

Gaupenemndas vurdering

Klagen fra Foreningen Våre Rovdyr ble ikke tatt til følge. Gaupenemndas vedtak når det gjelder jaktstart ble endret til 1. februar. For øvrig ble Gaupenemndas vedtak av 10.12.03 opprettholdt, men med nødvendige justeringer som følge av at jaktstart er 1. februar. 

Direktoratets vurderinger 

Direktoratet for naturforvaltning har et hovedansvar for forvaltningen av gaupe i Norge. Dette innebærer bl.a. at direktoratet skal påse at de forvaltningsmål som er nedfelt i ulike politiske dokumenter og retningslinjer følges, og dermed at en levedyktig bestand av gaupe sikres. Samtidig er det en målsetting å holde oppe et aktivt jordbruk med adgang til å utnytte beiteressursene i utmarka med sau og rein.

I forbindelse med behandlingen av St.meld. nr. 35 (1996-97) Om rovviltforvaltning ble det fastsatt mål for forvaltningen av gaupe, jf. Innst. S. nr. 301 (1996-97). For gaupe mente energi- og miljøkomiteen i Innst. S. nr. 301 (1996-97) at det ”fremdeles skal være et mål at gaupa skal forvaltes slik at sammenhengende bestander og reproduksjon blir opprettholdt over store areal. Imidlertid må bestandstettheten kunne reguleres i forhold til skadeomfanget i de enkelte områder."  
Gaupe finnes i dag i faste bestander over hele fastlands-Norge, med unntak av vestlandsfylkene hvor forekomsten er mer sporadisk. Fra 1996 til 2003 er gaupebestanden på landsbasis redusert med rundt 35 %, fra en minimum totalbestand på 370-410 gauper i 1996 til 250-270 gauper før jakt i 2003. Bare det siste året har det vært en nedgang i gaupebestanden på ca. 20 %. Årsaken til bestandsreduksjonen er hovedsakelig høy beskatning gjennom kvotejakt og kvotefri jakt. Bestandsreduksjonen har hovedsakelig skjedd i Midt-Norge og Sør-Vest-Norge, mens bestanden har vært mer stabil i Nord-Norge og i Sør-Øst-Norge i perioden. 

Direktoratet konstaterer at ytterligere reduksjon i gaupebestanden på landsbasis ikke er ønskelig, sett i forhold til de nasjonale målene som er nedfelt i St.meld. nr. 35 (1996-97) og Innst. S. nr. 301 (1996-97). Som det går fram over er gaupebestanden betydelig redusert siden St.meld. nr. 35 (1996-97) ble lagt frem og behandlet i Stortinget. Den betydelige bestandsreduksjonen får betydning i forholdt til deler av måloppnåelsen i Innst. S. nr. 301 (1996-97) der det står at det ”fremdeles skal være et mål at gaupa skal forvaltes slik at sammenhengende bestander og reproduksjon blir opprettholdt over store areal. ” I løpet av de siste årene har imidlertid gaupebestanden blitt så betydelig redusert at konsekvensen av dette kan bli ”hull” i den ønskede geografiske utbredelsen av gaupebestanden. 

På bakgrunn av det som er nevnt over, forutsatte direktoratet at fylkesmennene/ gaupenemndene i 2004 la til rette for fellingskvoter som kunne sikre sammenhengende bestander og reproduksjon over store areal. For Hedmark sin del innebar dette at videre bestandsreduksjon ikke var ønskelig. 

Ved behandlingen av St.meld. nr. 35 (1996-97), jf. Innst. S. nr. 301 (1996-97) vedtok Stortinget å gjennomføre forsøksordninger med myndighet tillagt ulikt sammensatte rovviltutvalg på fylkesnivå. På denne bakgrunn fastsatte direktoratet den 7. november 1997 Forskrift om forsøk med regionale rovviltnemnder, om lisensjakt på jerv og om kvotefri jakt på gaupe, sist endret den 30. august 2002 til Forskrift om regionale rovviltnemnder. Grunnlaget for gaupenemndas virksomhet er dermed nedfelt direkte i sistnevnte forskrift med tilhørende retningslinjer, hvor det bl.a. heter: 

”Gaupenemndene skal forvalte bestanden av gaupe innenfor sitt geografiske virkeområde i tråd med forutsetningene i St.meld. nr. 35 (1996-97) og Stortingets behandling av denne. Gaupenemnda er underlagt direktoratets instruksjonsmyndighet, og skal i faglige spørsmål søke råd hos fylkesmannen”. Videre står det at: ”Nemndas vedtak skal bygge på den til enhver tid tilgjengelige kunnskap om biologiske og bestandsmessige forhold og om skadesituasjonen”.

I Forskrift 30. juni 2000 nr. 656 om forvaltning av bjørn, jerv, ulv og gaupe (forvaltningsforskriften), fremgår under § 1: ”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder på bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter”. Videre fremgår under § 2: ”Tillatelse til felling av bjørn, jerv, ulv og gaupe etter bestemmelsene i §§ 3 – 5 kan bare gis dersom fellingen ikke vil være skadelig for bestandens overlevelse”. Kvotejakt på gaupe omhandles under § 4 i forskriften.

Det er en grunnleggende forutsetning for kvotejakten at denne ikke skal true målet om å sikre en levedyktig og sammenhengende bestand. Samtidig er jakta et virkemiddel for å regulere bestanden slik at skader på husdyr og tamrein begrenses.

Skadedokumentasjon og erstatningstall
Antall påviste gaupeskader har hatt en nedadgående trend i Hedmark i perioden 1996-2003. I 1996 var det dokumentert/ sannsynliggjort 295 sau/lam drept av gaupe, i 2003 var tilsvarende tall 119. Når det gjelder antall sau/lam erstattet som drept av gaupe har det siden 1997 kun vært små endringer på dette tallet med unntak av den observerte nedgangen i 2002. I 2003 erstattet fylkesmannen et antall gaupedrepte sau/lam på samme nivå som i hvert av årene 1997-2001.  

Bestandssituasjonen og bestandsutvikling i Hedmark

Av saksutredningen fra Fylkesmannen i Hedmark fremgår det at antall registrerte familiegrupper av gaupe har gått ned siden 1996/97. I 1996/97 ble det registrert 14 familiegrupper av gaupe i fylket, mens det vinteren 2002/03 ble registrert 8 familiegrupper. Sammenligning av gaupeindekslinjer i perioden gir også tilsvarende trend. I NINAs oppdragsmelding 777 er det gitt en oversikt over bestandssituasjonen for gaupe i Norge i perioden 1996-2002. Data for 2003 er oppsummert i NINAs minirapport 007. Basert på data omkring forflytningsavstander og leveområdestørrelse hos radiomerket gaupe, er det utviklet områdespesifikke avstandsregler for å skille ulike familiegrupper fra hverandre i tid og rom. Det fremgår her at gaupebestanden har hatt en relativt stabil utvikling i perioden i regionen hvor Hedmark fylke inngår sammen med fylkene Oppland, Østfold og Oslo og Akershus. For Hedmark fylke har imidlertid trenden vært nedadgående i perioden siden 1999. Registreringen av familiegrupper hittil i sesongen 2003/04 tyder på et resultat nært opp til fjorårets registrerte antall. 

I følge det nasjonale overvåkningsprogrammet for store rovdyr skal bestanden av gaupe i Norge i hovedsak overvåkes med bruk av to metoder. For det første skal man på landsbasis telle opp minimum antall familiegrupper (hunndyr i følge med årsunger) med bakgrunn i innmeldte registreringer av familiegrupper og bruk av såkalte avstandsregler. I tillegg skal det opprettes et fast nettverk av indekslinjer som gåes på sporsnø hver vinter før gaupejakta starter. På oppdrag fra Direktoratet for naturforvaltning har NJFF blant annet i Hedmark gjennomført en linjetaksering i fylket de to siste vintrene for å kartlegge endringer i gaupebestanden over tid. Indekslinjene vil også kunne medføre en tilleggsgevinst gjennom økt antall registreringer av familiegrupper. Den siste omfattende registreringen av familiegrupper i Hedmark ble gjennomført i 2001. Av den grunn er dagens bestandsestimat på gaupe noe usikkert. Ut fra registreringen i 2001 ble det beregnet en gaupebestand i fylket på ca. 49-60 dyr. 

I utkast til forvaltningsplan for store rovdyr i Hedmark fra januar 2002 er det fastsatt et mål om å  stabilisere bestanden på ca. 14-15 familiegrupper av gaupe. Det står videre at man gjennom kvoter og avskyting vil forhindre en fast etablering av arten i de mest sauetette områdene nord, nordvest og vest i fylket og i områder med samisk tamreindrift. 

Med grunnlag i antall registrerte familiegrupper, meldinger om forekomst av gaupe, kjent avgang av gaupe og skadeomfang, antar fylkesmannen at veksten i gaupebestanden i fylket har stoppet opp og at bestanden nå er noe redusert. Den store avgangen av voksne hunndyr under kvotejakta i 2001 og 2003 har trolig også hatt betydning for bestandsutviklingen. Det har de siste årene vært et høyt jakttrykk på gaupe i Hedmark og det totale uttaket har vært større enn naturlig tilvekst i bestanden, dersom en legger til grunn estimert bestandsstørrelse og antatt reproduksjonsrate i bestanden. Det gjennomgående høye jakttrykket skulle tilsi en markert nedgang i bestanden, noe som ikke er registrert. Dette skyldes nok i første rekke en betydelig innvandring av gaupe fra Sverige. I Sverige har det også vært en markert nedgang i gaupebestanden de siste årene. Naturvårdsverket i Sverige har nylig fattet vedtak om "skyddsjakt" på gaupe vinteren 2003/2004. Det er fattet vedtak om en totalkvote på 33 gauper, men kun innenfor renskötselsområdet. Kvoten er kraftig redusert i forhold til tidligere år, og det er for eksempel ikke åpnet for jakt i Värmland, og det er kun åpnet for jakt på 1 gaupe i deler av Dalarna. 
Direktoratet finner ikke at foreliggende kunnskap om bestandsmessige forhold og om skadesituasjonen i Hedmark gir grunnlag for den kvotestørrelse som nemnda har vedtatt. Direktoratet vil vise til § 3 i Forskrift om regionale rovviltnemnder hvor det fremgår: ”Nemndas vedtak skal bygge på den til enhver tid tilgjengelige kunnskap om biologiske og bestandsmessige forhold og om skadesituasjonen”. 

Direktoratet anser ikke nemndas vedtak for å være i tråd med dette. Direktoratet finner heller ikke at 

Gaupenemnda i Hedmark har tatt tilstrekkelig hensyn til de signaler direktoratet ga i sitt brev av 03.01.04 vedrørende kvotefastsettelse. Dette brevet var ikke tilgjengelig for Gaupenemnda da de fattet sitt opprinnelige vedtak, men var kjent for Gaupenemnda forut for klagebehandlingen. 

Direktoratet finner derfor grunnlag for å overprøve nemndas vedtak av 10.12.03 når det gjelder total kvotestørrelse, fordeling av hunndyrkvote og fordeling av restkvote. Det fattes vedtak om en totalkvote på 9 gauper og av denne totalkvoten mener direktoratet at hunndyrkvoten bør være maksimalt 4 gauper over 1 år. Dette har sammenheng med at hunndyrkvoten bør settes i forhold til alders- og kjønnsammensetningen i bestanden. For å redusere faren for overskyting mener direktoratet at 7 dyr bør tildeles ved jaktstart og at restkvoten bør være på 2 dyr. 

En for høy kvote vil føre til ytterligere bestandsreduksjon i området, og kan føre til at bestandshensyn ikke ivaretas i tilstrekkelig grad. Direktoratet legger derfor til grunn at kvotejakta i Hedmark ikke skal medføre ytterligere bestandsreduksjon, men føre til en stabilisering av bestanden i området. I vårt brev av 03.01.04 fremgår det at en avskyting på ca. 16-17 % av estimert bestand før jakt opprettholder en stabil bestand. Gaupebestanden i Hedmark er imidlertid påvirket av bestandsutviklingen av gaupe i Sverige, og redusert bestand og ingen jakt utenfor renskötselsområdet i Sverige kan få betydning også for Norge. 

Et uttak på 9 gauper vil trolig hindre en videre nedgang av gaupebestanden i Hedmark, og således legge til rette for en sammenhengende bestand i denne delen av landet, som forutsatt i St.meld. nr. 35 (1996-97) og Innst. S. nr. 301 (1996-97). Foreningen Våre Rovdyr krever at det ikke åpnes for gaupejakt i 2004. Direktoratet mener imidlertid at et uttak på 9 gauper i Hedmark er forsvarlig, sett i forhold til de skader som gaupa fortsatt volder på sau i fylket og det faktum at bestandsutviklingen for gaupe i Sør-Øst Norge ikke har vært like bekymringsfull som for eksempel i Midt-Norge. Ved å ha en hunndyrkvote på kun 4 dyr har man også sikret en større kontroll med den reproduserende del av bestanden.

Konklusjon

Direktoratet tar klagen fra Foreningen Våre Rovdyr delvis til følge under henvisning til det som er nevnt ovenfor og med hjemmel i forvaltningslovens § 34, jf. Forskrift om regionale rovviltnemnder av 30. august 2002. 

Kvoten for Hedmark fastsettes med dette til 9 gauper. Dersom 4 hunngauper 1 år og eldre blir felt, skal fylkesmannen stoppe kvotejakta på gaupe. Av kvoten på 9 gauper iverksettes det jakt på 7 gauper fra jaktstart. Regioninndelingen følger gaupenemndas vedtak av 10.12.03, og kvoten fordeles med 2 gauper i region 1, 2 gauper i region 2, 1 gaupe i region 3, 1 gaupe i region 4 og 1 gaupe i region 5. I perioden 1. februar til og med 24. februar deles region 2 i to underregioner der Glomma er grense (underregion 2a: Glomma vest 1 dyr, underregion 2b: Glomma øst 1 dyr). Fylkesmannen fordeler restkvoten på 2 dyr i siste del av jaktsesongen og kan her også foreta en nærmere avgrensing av jaktområdet. 

Direktoratets vedtak er endelig og kan ikke påklages videre, jf forvaltningsloven § 28.
Med hilsen

Janne Sollie
Yngve Svarte

